b'\n_START_ARTICLE_\nGerhard Schr\xc3\xb6der\n_START_SECTION_\n\xc5\xa0eima\n_START_PARAGRAPH_\nGerhardas u\xc5\xbeaugo 5 vaik\xc5\xb3 darbininko \xc5\xa1eimoje, turi \xc4\xafbrol\xc4\xaf Lotar\xc4\x85 Voseler\xc4\xaf. Jo t\xc4\x97vas Fricas \xc5\xa0rioderis (g. 1912 m. rugs\xc4\x97jo 12 d.) buvo keliaujantis mugi\xc5\xb3 darbininkas. 1944 m. spal\xc4\xaf, b\xc5\xabdamas 32 met\xc5\xb3, jis \xc5\xbeuvo Rumunijoje \xe2\x80\x93 kelis m\xc4\x97nesius prie\xc5\xa1 savo s\xc5\xabnaus Gerhardo gimim\xc4\x85._NEWLINE_Gerhardas buvo atleistas nuo privalomosios karo tarnybos, kadangi jis \xc5\xa1eimoje buvo vienintelis s\xc5\xabnus vokie\xc4\x8dio, \xc5\xbeuvusio II Pasauliniame kare.\n_START_SECTION_\nMokslai ir darbas\n_START_PARAGRAPH_\n1951\xe2\x80\x931958 m. baig\xc4\x97 pagrindin\xc4\x99 (tuo metu \xe2\x80\x93 liaudies Volksschule) mokykl\xc4\x85. Po to mok\xc4\x97si profesin\xc4\x97je mokykloje, lygiagre\xc4\x8diai dirbo Lemgo miestelyje, laisvalaikiu neblogai \xc5\xbeaid\xc4\x97 futbol\xc4\x85 \xe2\x80\x9eTuS Talle\xe2\x80\x9c klube. 1961 m. G. \xc5\xa0rioderis s\xc4\x97kmingai baig\xc4\x97 profesin\xc4\xaf mokym\xc4\x85, i\xc5\xa1laik\xc4\x97 egzaminus ir tapo ma\xc5\xbemenin\xc4\x97s prekybos verslo organizatoriumi (Einzelhandelskaufmann). 1961\xe2\x80\x931963 m. G. \xc5\xa0rioderis dirbo pagalbiniu darbininku statybose bei tarnautoju \xc4\xafmon\xc4\x97je Getingene._NEWLINE_1962\xe2\x80\x931964 m. baig\xc4\x97 vakarin\xc4\x99 mokykl\xc4\x85 ir \xc4\xafgijo vidurin\xc4\xaf i\xc5\xa1silavinim\xc4\x85 (Mittlere Reife). Abit\xc5\xabros egzaminus laik\xc4\x97 1964\xe2\x80\x931966 m. besimokydamas Suaugusi\xc5\xb3j\xc5\xb3 \xc5\xa1vietimo kolegijoje Bylefelde ir tik po to gavo brandos atestat\xc4\x85. 1966\xe2\x80\x931971 m. Gerhardas \xc5\xa0rioderis studijavo teis\xc4\x99 Getingeno universitete, 1971 m. i\xc5\xa1laik\xc4\x97 pirm\xc4\x85j\xc4\xaf ir 1976 m. antr\xc4\x85j\xc4\xaf valstybinius egzaminus (Staatsexamen)._NEWLINE_1976 m. tapo advokatu, 1978\xe2\x80\x931990 m. aktyviai vert\xc4\x97si advokato praktika.\n_START_SECTION_\nPolitika\n_START_PARAGRAPH_\n1998\xe2\x80\x932005 m. \xc4\x97jo Vokietijos Vyriausyb\xc4\x97s vadovo pareigas, sprend\xc4\x97 svarbiausius Vokietijos politikos klausimus ir formavo jos strategij\xc4\x85 bei \xc4\xafgyvendinim\xc4\x85.\n_START_SECTION_\nVerslas\n_START_PARAGRAPH_\n2005 m. kancleris G. \xc5\xa0rioderis tapo Rusijos koncerno \xe2\x80\x9eGazprom\xe2\x80\x9c Steb\xc4\x97toj\xc5\xb3 tarybos pirmininku. Toks netik\xc4\x97tas karjeros pos\xc5\xabkis labai nustebino tiek Vokietijos, ES, Europos Parlamento narius, tiek ir \xc4\xafvairi\xc5\xb3 valstybi\xc5\xb3 politikus bei \xc5\xbeiniasklaid\xc4\x85. Ekskancleris, ilg\xc4\x85 laik\xc4\x85 der\xc4\x97j\xc4\x99sis d\xc4\x97l dujotiekio Baltijos j\xc5\xabros dugnu tiesimo, gavo auk\xc5\xa1t\xc4\x85 (vadovaujam\xc4\x85) post\xc4\x85 Rusijos energetikos sektoriuje: tapo steb\xc4\x97toj\xc5\xb3 tarybos pirmininku stambioje bendrov\xc4\x97je._NEWLINE_G. \xc5\xa0rioderio metinis atlyginimas \xe2\x80\x93 250 000 eur\xc5\xb3 per metus. Kilus skandalui, tarptautin\xc4\x97je bei Vokietijos, ES nari\xc5\xb3 \xc5\xbeiniasklaidoje teigiama, kad V. Putino vadovaujamai Rusijai pavyko \xc4\xafsi\xc5\xablyti netiesiogin\xc4\xaf ky\xc5\xa1\xc4\xaf vienam buvusiam svarbiausi\xc5\xb3 ES \xc5\xa1ali\xc5\xb3 vadov\xc5\xb3._NEWLINE_Rusijos \xc5\xbeiniasklaida i\xc5\xa1platino ironi\xc5\xa1kus vertinimus (parei\xc5\xa1kimus), kad u\xc5\xbe toki\xc4\x85 palyginti menk\xc4\x85 sum\xc4\x85 (koki\xc4\x85 gaus G. \xc5\xa0rioderis dirbdamas Rusijos koncerne) ne\xc4\xafmanoma papirkti kad ir Rusijos d\xc5\xabmos deputato.\n_START_SECTION_\nKonsultacin\xc4\x97 veikla\n_START_PARAGRAPH_\nGerhardas \xc5\xa0rioderis taip pat dirba konsultantu Rot\xc5\xa1ildo investiciniame banke (Investmentbank Rothschild) bei \xc5\xa0veicarijos Ringier-Verlag leidykloje. Greta \xc5\xa1ios veiklos jis yra JAV PR agent\xc5\xabr\xc5\xb3 laisvai samdomas referentas bei kalb\xc4\x97tojas, u\xc5\xbe savo veikl\xc4\x85 gaunantis autorinius honorarus.'